TNP มั่นใจรายได้ปี 59 โตตามเป้า 10-15% จ่อเปิดเพิ่มอีก 1 สาขาใน Q3/59
TNP มั่นใจรายได้ปี 59 โตตามเป้า 10-15% จากปีก่อน เตรียมเปิดเพิ่มอีก 1 สาขาใน Q3/59 ส่งผลให้สิ้นปีมีสาขาเพิ่มเป็น 15 สาขา
5 ส.ค. 2559

นางอมร พุฒิพิริยะ รองกรรมการผู้จัดการ บริษัท ธนพิริยะ จำกัด (มหาชน) หรือ TNP เปิดเผยว่า บริษัทมั่นใจเป้าหมายรายได้จากการขายและให้บริการปี 59 จะเติบโตร้อยละ 10-15 จากปี 58 ที่อยู่ระดับ 1,316.20 ล้านบาท นอกจากนี้ในไตรมาส 4/2559 ศูนย์กระจายสินค้าแห่งใหม่ของบริษัทฯ คาดว่าจะแล้วเสร็จตามแผนงานที่วางไว้ และมั่นใจจะเป็นอีกปัจจัยสำคัญในการเติบโตของธนพิริยะให้โดดเด่นยิ่งขึ้น
สำหรับภาพรวมธุรกิจค้าปลีกของบริษัทฯ ในปี 59 มีแนวโน้มเติบโตขึ้นจากปีที่ผ่านมาจนถึงปัจจุบัน จากการรับรู้รายได้จากการขายผ่านสาขาเก่าของบริษัทฯ ที่ปัจจุบันมีอยู่ทั้งสิ้น 12 สาขา และในปีนี้ บริษัทฯ ตั้งเป้าหมายขยายสาขาใหม่เพิ่มเติมอีก 3 สาขา 
โดยครึ่งปีแรกที่ผ่านมาเปิดสาขาใหม่แล้ว 2 สาขา ที่ อ.เทิง และ แม่ขะจาน อ.เวียงป่าเป้า จ.เชียงราย ส่วนสาขาที่ 3 อ.เมือง ก็ยังเป็นไปตามแผน คาดจะเปิดให้บริการได้ในไตรมาส 3/59 ทำให้สิ้นปีนี้ ธนพิริยะจะมีสาขารวมกันทั้งสิ้น 15 สาขา เพิ่มสัดส่วนรายได้จากการขายผ่านสาขาให้สูงขึ้นอีก สนับสนุนความสามารถในการทำกำไรเพิ่มขึ้นเมื่อเปรียบเทียบกับการขายส่งผ่าน สำนักงานใหญ่ 
 
          